JEGYZŐKÖNYV

Készült 2016-05-09-én a Sóskúti Víziközmű-társulat Küldöttgyűlésén, 2038 Sóskút Szabadságtér 1. sz. alatt

Jelen vannak: az Intéző- és Ellenőrző Bizottság tagjai, küldöttek az alábbiak szerint (jelenléti ív mellékelve): 

INTÉZŐ BIZOTTSÁG:
Jónás József az Intéző Bizottság elnöke, Demeter Tamás, Kuzselné Schóber Ágnes, König Ferenc


ELLENŐRZŐ BIZOTTSÁG:
 Kalmárné Farkas Magdolna, Mészáros József
KÜLDÖTT TAGOK:
Ábel Julianna, Mátrai Miklós, Papp Istvánné, Városi Jánosné, Ottinger László
Napirendi pontok:

1. A 2015. éves beszámoló és mérleg  elfogadása

2. A 2016. évi üzleti terv elfogadása
3. Egyebek
Jónás József, az Intéző Bizottság elnöke köszönti a megjelenteket, megállapítja, hogy a küldöttgyűlés határozatképes. Megnyitja a gyűlést, felkéri Kuzselné Schóber Ágnest a jegyzőkönyv hitelesítésére. Ismerteti a Küldöttgyűlés napirendi pontjait, és szavazásra teszi fel azokat.
A Küldöttgyűlés a javasolt napirendi pontokat elfogadta, 11 igen szavazattal, egyhangúan megszavazta.

Jónás József: Rátér az első napirendi pontra. Röviden ismerteti, hogy a 2015. évi pénzügyi terv bevételi oldalán a tagi befizetések terven felül teljesültek.  A tagi befizetések már tartalmazzák az új ingatlantulajdonosok, a 62 folyamatos részletfizető befizetéseit, valamint az egyösszegű befizetéseket, ami tavaly 19,5 millió forint volt. Gyakorlatilag ezzel az összeggel nagyobb a tervezett bevételi oldal, köszönhetően a csatornázási munkák megkezdésének és befejezésének.
A tagi befizetések a tervezettnél magasabbak lettek, de ezzel együtt sem sikerült a kamatbevételt megnövelni, ez 2015-ös év alacsony banki kamatainak a következménye, a jegybanki alapkamat a tavalyi évben is folyamatosan csökkent, ami kedvezőtlenül befolyásolta a lekötött betétekre jóváírt kamatbevételt.

A beszámoló költség oldalát nézve, összességében a tervezettnél alacsonyabb költséggel sikerült zárni az évet.

 A szennyvíz beruházási projekt befejeződött 2015.dec 15-én. Megállapítható hogy az Önkormányzat egyéb önrész támogatási pályázatainak sikere lehetővé tette, hogy ne kelljen a beruházás költségeire hitelt felvennünk. Felteszi a kérdést, hogy van-e hozzászólás, az Ellenőrző Bizottságnak esetleg vannak-e észrevételei?
Mészáros József: Az Ellenőrző Bizottság részéről elfogadható a 2015. évi pénzügyi beszámoló a kapcsolódó mellékleteivel együtt.
Jónás József: Más hozzászólás nem volt, szavazásra teszi fel, a 2015. évi beszámoló és eredmény kimutatás elfogadását?
A Küldöttgyűlés 11 Igen szavazattal egyhangúan elfogadta a 2015. évi beszámolót, mérleget és eredmény kimutatást.

1/2016. sz. határozat:  

„A Küldöttgyűlés elfogadja a beterjesztett 2015. évi üzleti beszámolót, eredmény kimutatást és annak mellékleteit.”  

Jónás József: Rátér a második napirendi pontra, a 2016. évi üzleti tervvel kapcsolatban tájékoztatja a megjelenteket, hogy a bevételek tervezésénél a lakás takarékpénztári szerződéssel rendelkező tagok befizetéseinek 2015. évi szintjét, valamint a 2016. első negyedévében teljesített befizetéseket vette alapul, kiegészítve a folyamatos részletfizetők (új ingatlantulajdonosok) befizetéseivel és a Fundamenta visszautalásokkal.A lekötött betétek kamatbevételét a jelenlegi 1,05%-os jegybanki alapkamatot figyelembe véve, alacsonyabbra tervezte a 2015-ben teljesített kamatbevételhez képest. A Fundamenta kötelezettségeket a befizetések arányában tervezte, valamint a 2015. évről áthúzódó kötelezettségeket is feltüntette. A tervezett átutalásoknál a Fundamenta felé figyelembe vettem, hogy előreláthatóan ebben az évben is lesznek előrefizetések, amennyiben a rendszeres befizetők és előrefizetők közötti arányok változnak, úgy a Fundamenta felé történő átutalások mértéke is változni fog. A működési kiadásokba az előre látható, tervezhető szükséges kiadások kerültek.

Jónás József: Mivel nincs más hozzászólás, szavazásra teszi fel a 2016-os év üzleti tervének elfogadását.
A Küldöttgyűlés 11  Igen szavazattal egyhangúan elfogadta a 2016. évi üzleti tervet.

2/2016. sz. határozat:  

„A Küldöttgyűlés elfogadja a beterjesztett 2016. évi üzleti tervet.”
Jónás József: Második napirendi ponthoz tartozik az alábbi kérdés, határozattervezet is, mégpedig, hogy mi legyen a társulat lekötött betéteivel, jelenleg 60 millió forint van lekötve, a köztudottan nagyon alacsony banki kamat mellett, így megfontolandó lenne ennek az összegnek egy részét, mondjuk 50 millió forintot az Önkormányzatnak átadni. Az Önkormányzat az utak helyreállítására fordítaná, csak azokról az utcákról lenne szó ahol a csatorna beruházás miatt kellene minél hamarabb elkezdeni a felújításokat. Az Önkormányzat saját forrásaiból is tudja egy részét finanszírozni ezeknek a felújításoknak, így ezzel a Társulat rásegítene, kicsit előbbre hozná a többi utcánál is a kivitelezés mielőbbi megkezdését. Dönthetünk arról is, hogy a csatornával kapcsolatos dolgokat, pl. egyes helyeken a házi beemelő szivattyús megoldás kiváltását lehetővé tevő nyomvonal meghosszabbítást már most elkezdhessék, ezzel az összeggel hozzájárulva.  Ezt közösen kell eldöntenünk, amennyiben egyetértetek, egy határozatot kell hoznunk, azzal, hogy meghatalmazzátok az Intéző bizottság elnökét a tárgyalások lefolytatására az Önkormányzattal, jogi és pénzügyi szakértőkkel, azért hogy szabályos kereteken belül ezt lebonyolíthassuk.
Mészáros József: Egyetértek azzal, hogy a jelenleg rendelkezésünkre álló 62 mFt-ból most 50 mFt-ot használhasson fel az Önkormányzat a szennyvízcsatornázáshoz kapcsolódó, kapcsolható munkákra, a többi pénz egyelőre maradjon meg tartaléknak.
Demeter Tamás: Amennyiben ezt nem adnánk át az Önkormányzatnak, mi lenne a sorsa a szóban forgó összegnek, esetleg visszafizethető lenne a tagok részére?
Horváth Endre: A szabályozás nem teszi lehetővé a visszafizetéseket, csak a csatornával kapcsolatos helyreállításokra (leginkább úthelyreállításokra) fordítható.

Jónás József: Ez így van, visszafizetni az érdekeltségi hozzájárulást csak abban az esetben lehet, amikor a csatorna bekötés nem kivitelezhető, egyébként nem lehet visszafizetni semmit. Ezek a befizetések a beruházás megvalósulásának támogatása érdekében lettek teljesítve, szerencsére az Önkormányzat a támogatás intenzitásának növelési lehetőségeit kihasználta és megnyerte, ezért nem kellett a hitelt sem felvennünk. Egyébként a kivitelezési munkálatok, a Társulat alakulásakor tervezettnél jóval többe kerültek, így az önrész sokkal magasabb lett volna, ami az ingatlantulajdonosok érdekeltségi hozzájárulását megnövelte volna. A szabályozás szerint a befizetéseket a beruházással kapcsolatos helyreállításokra, utómunkálatokra lehet fordítani. Tehát amúgy is az Önkormányzathoz kerülnek ezek az összegek a lakás takarékpénztári szerződések lejáratát követően. Ezért lenne szerintem gazdaságosabb most átadni 50 millió forintot felhasználásra, a lakosság is jobban örülne, ha minél hamarabb megtörténne az utak helyreállítása, az alacsony kamatok miatt amúgy sem produkálnak jelentős bevételt a lekötések.
König Ferenc: A csatorna beruházáshoz kapcsolódóan, a tönkrement út helyreállítását a projektben foglaltak alapján, csak a nyomvonal visszaállítását biztosítja. Így valóban nagyon fontos lenne az utak helyreállítását minél hamarabb elkezdeni, hogy legalább a nagyon problémás helyeken járhatóvá tegyük ezeket. A társulat hozzájárulása mellett az Önkormányzat saját forrásait nem kellene csak az utak helyreállítására fordítani, így egyéb beruházás sem szorulna háttérbe.
Ábel Julianna: Nekem az a kérésem, hogy a helyi újságban minél világosabban, mindenki számára érthetően, naprakész információkkal megtörténjen a lakosság tájékoztatása, ezt nagyon fontosnak tartom.
König Ferenc: Ezzel teljesen egyetértek, a következő lapban ezt teljesíteni fogjuk. 

Jónás József: Amennyiben más hozzászólás nincs, szavazásra teszi fel azt, hogy a tárgyalások lefolytatására az Önkormányzattal meghatalmazzák.

A Küldöttgyűlés 11  Igen szavazattal egyhangúan elfogadta az alábbi határozatot:
3/2016. sz. határozat:  

„A Küldöttgyűlés meghatalmazza Jónás Józsefet, a Sóskúti Víziközmű-társulat Intéző Bizottságának elnökét, hogy az Önkormányzattal megtárgyalja a lehetséges finanszírozási formákat, amik szóba jöhetnek a társulat szabad pénzeszközeiből maximum 50 millió forint felhasználására a csatornázás miatt tönkre ment utak mielőbbi helyreállítása érdekében, valamint egyes házi beemelő szivattyús csatornaszakaszok kiváltására ott, ahol műszakilag lehetséges. Ez utóbbi történhet akár a gravitációs gerincvezeték kisebb hosszabbításával is.  
A jogi forma rögzítése után a pénzeszköz átadható a célzott feladatra annak érdekében, hogy a 2016. évben minél több ilyen hasznos feladat megvalósulhasson.”
Egyéb napirenden kívüli felvetés:

Mészáros József: Tekintettel a Jónás József közel 8 éves társadalmi munkájára a Társulat élén, én úgy gondolom, hogy egy jelképes összeggel meg kellene valamilyen szinten köszönni az eddigi tevékenységét. Én nettó 250.000,- forintra gondoltam. Amennyiben ezzel egyetért a küldöttgyűlés, kérem hozzunk egy határozatot, vagy ellenvélemény esetén szóljatok hozzá.
Jónás József: Köszönöm és amennyiben más hozzászólás nincs, szavazásra teszem fel azt, hogy a 250.000,- forint rendkívüli tiszteletdíjat kapjon-e az Intéző bizottság elnöke a 8 éves tevékenysége elismeréséül.
A Küldöttgyűlés 10 Igen szavazattal és 1 tartózkodással (az érintett Jónás József tartózkodásával) fogadta el az alábbi határozatot:
4/2016. sz. határozat:  

„A Küldöttgyűlés Jónás József eddigi munkáját megköszönve, nettó 250.000,- ft. rendkívüli, egyszeri tiszteletdíj kifizetésével egyetért.”
Jónás József: - Köszönöm, megtiszteltetés számomra ez az elismerés. A mai gyűlés napirendi pontjait megtárgyaltuk, megszavaztuk, amennyiben más kérdés nincs köszönöm, hogy megjelentek, a mai ülést berekesztem. 
-kmf-
Jónás József

Intéző Bizottság Elnöke
A jegyzőkönyvet hitelesítette: Kuzselné Schóber Ágnes


